LEPING ERIHOOLEKANDETEENUSTE OSUTAMISEKS NR 5.2-9/3988-1

**Sotsiaalkindlustusamet**, registrikood 70001975, asukohaga Paldiski mnt 80, 15092 Tallinn, (edaspidi nimetatud SKA), mida esindab volituse alusel erihoolekande ja rehabilitatsiooni talitusejuhataja Lagle Kalberg

ja

**Saarde Vallavalitsus**, registrikood 75033454, asukohaga Pärnu maakond, Saarde vald, Kilingi-Nõmme linn, Nõmme tn 22, 86304 (edaspidi teenuseosutaja), mida esindab vallavanem Raivo Ott,

edaspidi koos Pooled või eraldi Pool, sõlmisid sotsiaalhoolekande seaduse (edaspidi SHS) §‑st 77 lähtudes lepingu (edaspidi Leping) alljärgnevas:

1. **ÜLDSÄTTED**
	1. Lepinguga annab SKA Teenuseosutajale üle erihoolekandeteenuse (edaspidi Teenus) osutamise, mille kohta on Teenuseosutajale väljastatud tegevusluba.
	2. Teenuse maht vastab Teenuseosutaja juures SKA suunamisotsusega teenust saavate Teenuse saajate arvule.
	3. Lepingust tulenevate toimingute tegemisel ja lepingus reguleerimata küsimustes lähtuvad Pooled tegevusvaldkonda reguleerivatest õigusaktidest:

- sotsiaalhoolekande seadus;

- sotsiaalkaitseministri 21. detsembri 2015. a määrus nr 65 „Erihoolekandeteenuste rahastamine“;

- sotsiaalkaitseministri 21. detsembri 2015. a määrus nr 73 „Erihoolekandeteenuste taotluses esitatavate andmete koosseisu ja taotlusega esitatavate nõutavate dokumentide loetelu ning isiku omaosaluse puudujääva osa hüvitamise taotluses esitatavate andmete koosseisu ja taotlusega esitatavate nõutavate dokumentide loetelu kehtestamine’’;

- sotsiaalkaitseministri 21. detsembri 2015. a määrus nr 72 „Erihoolekandeteenuse osutaja kogutavate ja säilitatavate dokumentide loetelu kehtestamine’’;

- sotsiaalkaitseministri 21. detsembri 2015. a määrus nr 70 „Erihoolekandeteenuste järjekorra pidamise kord ja nõuded“;

- sotsiaalkaitseministri 21. detsembri 2015.a määrus nr 75 „Tervisekaitsenõuded erihoolekandeteenustele ja eraldusruumile“;

- ja muud asjakohased õigusaktid.

* 1. Lepingus kasutatakse mõisteid erihoolekande valdkonda reguleerivate õigusaktide tähenduses.
1. **POOLTE KOHUSTUSED**
	1. **Teenuseosutajal on lisaks tegevusvaldkonda reguleerivates õigusaktides sätestatud kohustustele kohustus**:
		1. tagada tegevusloa olemasolu kõikide teenuste jaoks, mida osutab ning tegevus peab vastama tegevusloale ja selle kõrvaltingimustele;
		2. lähtuda Teenuse osutamisel sotsiaalhoolekandelise abi andmise- ja kvaliteedipõhimõtetest, mis on kirjeldatud Eesti erihoolekandeteenuste kvaliteedijuhises (Lisa 5);
		3. anda Teenuse saajale ja/või tema seaduslikule esindajale arusaadaval viisil enda valduses olevat Teenuse saamiseks ja -osutamiseks vajalikku informatsiooni. Informatsioon peab kajastama tegelikku olukorda, ei tohi olla eksitav ega tekitada põhjendamatuid ootusi;
		4. teavitada Teenusele õigustatud isikut ja/või tema seaduslikku esindajat Teenuseosutaja väljavalimise etapis ja edaspidi Teenuse kasutamise ajal hiljemalt 2 (kaks) kuud enne tingimuste ja tasu suuruse muutumist Teenuse osutamise nendest tingimustest, mis ei tulene Teenusele õigusaktidega kehtestatud kriteeriumitest (majutuse ja toitlustuse hinnad, lisateenuste ja vaba aja veetmise võimalused ja muu oluline info) ja milliste eest Teenuseosutaja soovib küsida Teenuse saajalt maksimaalsest suuremat või -lisatasu;
		5. sõlmida Teenuse saaja või tema seadusliku esindajaga 30 kalendripäeva jooksul alates Teenusele saabumise päevast kirjalik kokkulepe teenuse saamiseks ja osutamiseks;
		6. esitada SKA-le hiljemalt iga kalendrikuu 7. kuupäevaks raamatupidamise seaduse nõuetele vastav e-arve eelmisel kalendrikuul osutatud Teenuste kohta (soovitatavalt Lisa 1 vormingus) ja digitaalselt allkirjastatud *Exceli* formaadis aruanne Teenuste ja asutuste kaupa, märkides eraldi nimekirja muudatused võrreldes eelmise kuu nimekirjaga (Lisa 2) aadressile erih@sotsiaalkindlustusamet.ee;
		7. esitada SKA-le hiljemalt iga kalendrikuu 7. kuupäevaks raamatupidamise seaduse nõuetele vastav e-arve eelmise kalendrikuu eest omaosaluse puudujääva osa riigieelarvest hüvitamise kohta (soovitatavalt Lisa 1 vormingus) ja digitaalselt allkirjastatud *Exceli* formaadis aruanne isikute kohta, kellele omaosaluse puudujääv osa hüvitatakse riigieelarvest (Lisa 3) Teenuste ja asutuste kaupa aadressile erih@sotsiaalkindlustusamet.ee;
		8. esitada SKA-le aadressile info@sotsiaalkindlustusamet.ee Teenuse saaja kinnitus, et Teenuse saaja sai statsionaarset tervishoiuteenust, alates teisest statsionaarse tervishoiuteenuse saamise kuust kuni tervishoiuteenuse saamise lõpuni. Kinnitus tuleb esitada iga kalendrikuu 7. kuupäevaks juhul, kui punktis 2.1.6 nimetatud arve sisaldab statsionaarsel tervishoiuteenusel viibimise tõttu Teenuselt ajutiselt rohkem kui 2 (kaheks) kuuks järjest lahkunud Teenuse saaja Teenuse kulu ja Teenuse saaja soovib sama suunamisotsuse alusel pärast statsionaarset tervishoiuteenust edasi saada suunamisotsuses märgitud Teenust;
		9. lisaks õigusaktides sätestatud teenuse saajatega seotud teavitustele esitada info@sotsiaalkindlustusamet.ee e-postile teavitus 3 (kolme) tööpäeva jooksul alates alljärgneva asjaolu teadasaamisest krüpteeritult (valida SKA: Sotsiaalkindlustusamet 1, reg.kood 70001975 või Sotsiaalkindlustusamet 2, reg.kood 70001975) teade Teenuse saajast, kui:
			1. teenuse saaja lahkub Teenuseosutajat teavitamata kogukonnas elamise- või ööpäevaringselt Teenuselt;
			2. teenuse saaja on sooritanud Teenusel olles vägivallaakti või on langenud ise vägivalla või õnnetuse ohvriks, mille tulemusel tekib oht elule või tervisele,
		10. Teenuse osutamise lõpetamisel enne Teenuse saaja suunamisotsuses märgitud kuupäeva saabumist esitada kirjalik kokkuvõttev hinnang hiljemalt koos viimase arvega SKA-le;
		11. teavitada SKA-d kirjalikult Lepingu jõustumisel ja edaspidi hiljemalt 2 (kaks) kuud enne tingimuste ja/või tasu suuruse muutumist Teenuse osutamise nendest tingimustest, mis ei tulene Teenusele kehtestatud kriteeriumitest (lisateenuste ja vaba aja veetmise võimalused ja muu oluline info) ja/või milliste eest Teenuseosutaja soovib võtta lisatasu;
		12. teavitada SKA-d 2 (kaks) kuud ette majutusega Teenuste omaosaluse hinna muutmisest. Teavitus peab sisaldama põhjendatud kalkulatsioone Teenuse saajalt küsitava maksimaalsest kõrgema omaosaluse hinna ja pakutavate lisahüvede väärtuse vastavuse kohta. Kalendriaasta jooksul võib Teenuseosutaja omaosaluse hinda suurendada kokku kuni 10 protsenti riigieelarve seadusega kehtestatud maksimaalse omaosaluse maksumusest, kui Teenuseosutaja ja Teenuse saaja või tema seadusliku esindaja vaheline leping ei sätesta teisiti;
		13. teavitada SKA-d viivitamatult asjaoludest, mis takistavad Lepingu täitmist;
		14. vastata SKA kirjalikele järelepärimistele Lepingu täitmise kohta koheselt, kuid mitte hiljem kui 5 (viie) tööpäeva jooksul arvates järelepärimise saamisest; mahukamate päringute korral, nt rohkem kui ühe teenuse saaja dokumentatsiooni päringu korral, 10 (kümne) tööpäeva jooksul;
		15. tagada isikuandmete töötlemisel isikuandmete kaitse seaduse, Euroopa Liidu isikuandmete kaitse üldmääruse ja avaliku teabe seaduse nõuete täitmine (Lisa 4);
		16. tagada Sotsiaalkindlustusametile ja avalikkusele aja- ja asjakohase informatsiooni kättesaadavus (sh kodulehel) Teenuseosutaja  poolt osutatavate Teenuste ja Teenuste osutamise tingimuste kohta;
		17. tagada Teenuse osutamisel rahaliste vahendite kasutamine sihtotstarbeliselt.
	2. **SKA-l on lisaks tegevusvaldkonda reguleerivates õigusaktides sätestatud kohustustele kohustus:**
		1. edastada Teenuseosutajale esmakordselt erihoolekande Teenusele suunduva isiku hindamise kokkuvõte hiljemalt 1 (üks) päev enne suunamisotsuses märgitud Teenusele saabumise kuupäeva;
		2. edastada Teenuseosutajale õigustatud isiku Teenusele suunamise otsus digitaalselt allkirjastatult krüpteeritult koheselt, kuid hiljemalt järgmisel tööpäeval alates suunamisotsuse Teenusele õigustatud isikule väljastamise kuupäevast;
		3. edastada Teenuseosutajale teenuse saaja kirjalik taotlus, mille Teenuseosutaja juures teenusel viibiv teenuse saaja on esitanud SKA-le seoses sooviga vahetada Teenuseosutajat ning kontrollida Teenuseosutaja vahetamise sooviga kaasnevaid asjaolusid;
		4. edastada Teenuse kestel Teenuseosutaja vahetamise soovi korral uuele Teenuseosutajale Teenust vahetada sooviva isiku nõusolekul isiku hindamisvahend ja eelmise Teenuseosutaja poolt koostatud lõpphinnang hiljemalt isiku uue teenuseosutaja juurde asumise päeval;
		5. vastata Teenuseosutaja kirjalikele järelepärimistele Lepingu täitmise kohta koheselt, kuid mitte hiljem kui 5 (viie) tööpäeva jooksul arvates järelepärimise saamisest; mahukamate päringute korral, nt rohkem kui ühe teenuse saaja dokumentatsiooni päringu korral, 10 (kümne) tööpäeva jooksul;
		6. teavitada Teenuseosutajat arve ja aruande esitamisest 5 (viie) tööpäeva jooksul arvel ja aruandes esinenud puudustest;
		7. hüvitada Teenuseosutajale Teenuse osutamise kulud arvete alusel 10 (kümne) tööpäeva jooksul arvates nõuetekohaselt esitatud arve ja nimekirjade esitamisest.
2. **POOLTE ÕIGUSED**
	1. **Teenuseosutajal on õigus:**
		1. saada SKA-lt tema valduses olevat Teenuste osutamiseks vajalikku informatsiooni;
		2. saada SKA-lt Lepingu täitmiseks juhiseid ja nõustamist.
	2. **SKA-l on õigus:**
		1. kontrollida rahaliste vahendite sihipärast kasutamist, teostada kohapealset kontrolli, sh etteteatamata kontrolli lepingu rikkumise kahtluse korral, Teenuse osutamise kvaliteedi- ja tingimuste üle Teenuseosutaja juures ning kontrollida kõiki andmeid, mis kinnitavad õigusaktidest ja Lepingust tulenevate kohustuste täitmist Teenuseosutaja poolt;
		2. anda Teenuseosutajale Lepingu täitmiseks juhiseid;
		3. nõuda Teenuseosutajalt avastatud puuduste kõrvaldamist;
		4. kontrollida kinnitatud ja tasutud Teenuse osutamise arveid ning Teenuse osutamisega seotud dokumentatsiooni tagasiulatuvalt 3 (kolm) aastat pärast Lepingu lõppemist.
3. **LEPINGU MUUTMINE, LÕPETAMINE JA ÜLESÜTLEMINE**
	1. Lepingu tingimusi võib muuta Poolte kokkuleppel või muul seadusest või lepingust tuleneval alusel. Ühe Poole ettepanek vaadatakse teise Poole poolt läbi ning sellele vastatakse kirjalikult 1 kuu jooksul alates ettepanekust teada saamisest. Lepingutingimuste muutmiseks sõlmitakse kirjalik kokkulepe. Kokkulepe jõustub allkirjastamise momendist, kui Pooled ei lepi kokku teisiti.
	2. SKA-l on õigus ühepoolselt muuta Lepingu lisasid (va isikuandmete töötlemise leping), teatades muudatusest vähemalt 1 kuu ette.
	3. Juhul kui üks Pooltest on rikkunud lepingut olulisel määral või korduvalt, on teisel Poolel õigus Leping ühepoolselt üles öelda, teatades sellest teisele Poolele 3 (kolm) kuud ette.
	4. Lepingu oluliseks rikkumiseks Teenuseosutaja poolt loetakse muuhulgas:
		1. Teenuseosutaja poolt osutatav Teenus ei vasta Lepingus või õigusaktides sätestatud nõuetele, sh kvaliteedijuhise rikkumist loetakse oluliseks rikkumiseks, kui seda on rikutud suures ulatuses;
		2. kui Teenuseosutaja on teadlikult esitanud ebaõigeid andmeid teenuse osutamise ning sellega seotud andmete osas;
		3. Teenuseosutaja on korduvalt õigusaktides nimetatud põhjuseta keeldunud SKA poolt suunamisotsusega Teenusele õigustatud isikule Teenust osutamast;
		4. Teenuseosutaja on esitanud arve isiku eest, kes pole tegelikult tema juures Teenust kasutanud;
		5. Teenuseosutaja on pärast SKA poolset tähelepanu juhtimist või nõustamist korduvalt esitanud SKA-le aruandeid hilinemisega ja/või ebakorrektselt;
		6. Teenuseosutaja on kasutanud Teenuse saaja suhtes vägivalda;
		7. SKA poolt Teenuseosutaja juurde suunatud Teenuse saajate toimetulek, heaolu või turvalisus on halvenenud teenuseosutaja tegevuse või tegevusetuse tõttu.
	5. Teenuseosutaja tegevuse lõpetamisel, tema suhtes likvideerimis- või pankrotimenetluse algatamisel või kõikide Teenuste tegevuslubade lõppemisel või kehtetuks tunnistamisel on SKA-l õigus Leping ühepoolselt üles öelda.
4. **TEATED**
	1. Teadete edastamine toimub üldjuhul kirjalikku taasesitamist võimaldavas vormis. Juhul kui teate edastamisel on olulised õiguslikud tagajärjed, peavad teisele Poolele edastatavad teated olema edastatud kirjalikus vormis, muuhulgas näiteks Poolte lepingu lõpetamise avaldused, samuti Poole nõue teisele Poolele, mis esitatakse tulenevalt lepingu rikkumisest jms. Kirjaliku vormiga on võrdsustatud digitaalselt allkirjastatud vorm.
	2. Lepinguga seotud teated edastatakse teisele Poolele lepingus märgitud kontaktandmetel. Kontaktandmete muutusest on Pool kohustatud koheselt informeerima teist Poolt. Kuni kontaktandmete muutusest teavitamiseni loetakse teade nõuetekohaselt edastatuks, kui see on saadetud Poolele lepingus märgitud kontaktandmetel.
	3. Kirjalik teade loetakse Poole poolt kätte saaduks, kui see on üle antud allkirja vastu või kui teade on saadetud tähitud kirjaga Poole poolt teatatud aadressil ja postitamisest on möödunud 5 (viis) kalendripäeva. E-posti teel saatmise korral loetakse teade kätte saaduks e-kirja saatmisele järgneval tööpäeval.
	4. Poolte volitatud esindajad on:
		1. SKA kontaktisik Lepingu täitmisel on Sotsiaalkindlustusameti erihoolekande ja rehabilitatsiooni talituse juhataja Lagle Kalberg, tel 5300 2295, e-post lagle.kalberg@sotsiaalkindlustusamet.ee.
		2. SKA kontaktisik lepinguga kaasnevate arvete ja aruandlusega seotud küsimustes on erihoolekande ja rehabilitatsiooni talituse tiimijuht Liina Olgo, tel 5322 9080, e-post liina.olgo@sotsiaalkindlustusamet.ee.
		3. Teenuseosutaja kontaktisik Lepingu täitmisel on Kadri Merivälja, tel 446 0822, 5620 7925, e-post surjuhooldekodu@gmail.com .
5. **MUUD TINGIMUSED**
	1. Pooled vastutavad Lepinguga enesele võetud kohustuste täitmata jätmise või mittenõuetekohase täitmise eest Lepinguga ja õigusaktidega ettenähtud korras ja ulatuses.
	2. SKA-l on õigus nõuda Teenuseosutajalt iga rikkumise eest leppetrahvi kuni 10 % (kümme protsenti) rikkumise tuvastamisele eelnenud 12 kuu tehingute summast, kuid mitte vähem kui on ühe Teenuseosutaja poolt osutatava rikkumisega seotud Teenuse teenuskoha maksumus ühes kuus, kui Teenuseosutaja ei täida Lepingut või täidab seda mittenõuetekohaselt. Leppetrahv peab olema tasakaalus Lepingu rikkumisega. Leppetrahvi nõudmine ei mõjuta õigust nõuda täiendavalt ka kohustuse täitmist või kahju hüvitamist.
		1. Kui Teenuseosutaja omab mitu erineva asukohaga majandusüksust, arvutatakse kohaldatav leppetrahv rikkumisega seotud majandusüksuse tehingute alusel, eeldusel, et teenusosutaja on esitatud arvetel eristanud erinevad majandusüksused.
	3. Leppetrahv tuleb tasuda 21 tööpäeva jooksul nõude esitamisest alates.
	4. SKA-l on õigus leppetrahv tasaarvestada järgmiste perioodide maksetega.
	5. Teenuseosutajal on õigus nõuda SKA-lt nõuetekohase arve tasumisega viivitamisel viivist 0,05 (null koma null viis) protsenti tasumata summast päevas iga viivitatud päeva eest.
	6. Teenuseosutaja ei tohi käesolevast Lepingust tulenevaid õigusi ja kohustusi üle anda kolmandatele isikutele ilma SKA kirjaliku nõusolekuta.
	7. Lepingu täitmisel tekkinud vaidlused ja lahkarvamused lahendavad Pooled läbirääkimiste teel. Kokkuleppe mittesaavutamisel lahendatakse vaidlused kohtus.
	8. Lepingust tulenevate kohustuste mittetäitmist või mittenõuetekohast täitmist ei loeta lepingu rikkumiseks, kui selle põhjuseks oli vääramatu jõud. Vääramatu jõuna käsitavad pooled võlaõigusseaduse § 103 lg 2 nimetatud ja muid asjaolusid, mida pooled aktsepteerivad vääramatu jõuna.
	9. Pool, kelle tegevus lepingujärgsete kohustuste täitmisel on takistatud vääramatu jõu asjaolude tõttu, on kohustatud sellest koheselt teisele Poolele kirjalikku taasesitamist võimaldavas vormis teatama. Pool peab vääramatu jõu asjaolude äralangemisel asuma lepingut täitma.
	10. Lepingule on allakirjutamisel lisatud järgmised lisad:
		1. lisa 1 - erihoolekandeteenuste, omaosaluse puudujääva osa riigieelarvest hüvitamise arvete näidised;
		2. lisa 2 - erihoolekandeteenuste aruande näidis;
		3. lisa 3 - omaosaluse hüvitamise nimekirja näidis;
		4. lisa 4 - isikuandmete töötlemise leping;
		5. lisa 5 - Eesti erihoolekandeteenuste kvaliteedijuhis.
	11. Leping loetakse sõlmituks mõlema Poole poolt allkirjastamisest. Leping jõustub 01.04.2024 ja kehtib kuni 31.03.2027.

|  |  |
| --- | --- |
| (allkirjastatud digitaalselt)  | (allkirjastatud digitaalselt) |
|  |  |
| Lagle Kalberg | Raivo Ott |
| talitusejuhataja |